b"\n_START_ARTICLE_\nTelekomunikacija\n_START_PARAGRAPH_\nTelekomunikacija \xe2\x80\x93 informacijos perdavimas tolimais atstumais. Nuotoliniu b\xc5\xabdu siun\xc4\x8diamai informacijai priimti naudojami tokie prietaisai kaip telefonas, radijo imtuvas, televizorius, kompiuteris. Informacija gali b\xc5\xabti perduodama \xc4\xafvairi\xc5\xb3 da\xc5\xbeni\xc5\xb3 radijo bangomis arba laidais sklindan\xc4\x8diais elektromagnetiniais impulsais. Telekomunikacij\xc5\xb3 pl\xc4\x97trai savo i\xc5\xa1radimais didel\xc4\x99 \xc4\xaftak\xc4\x85 padar\xc4\x97 Alexander Graham Bell, Guglielmo Marconi ir John Logie Baird._NEWLINE_Ankstyvoji telekomunikacija r\xc4\x97mesi primityvi\xc5\xb3 vizualini\xc5\xb3 signal\xc5\xb3 principais, pavyzd\xc5\xbeiui, signalin\xc4\x97s ugnys, \xc5\xa1vyturiai, d\xc5\xabm\xc5\xb3 signalai, v\xc4\x97liav\xc4\x97l\xc4\x97s, semaforai, optiniai heliografai. Nuo XIX a. elektriniai, elektromagnetiniai ir optiniai signalai pakeit\xc4\x97 primityvius metodus. Tuo laikotarpiu atsirado telegrafas, telefonas, radijas, informacijos perdavimas mikrobangomis, \xc5\xa1viesolaid\xc5\xbeiais ir palydovais._NEWLINE_Belaid\xc4\x97s telekomunikacijos revoliucija prasid\xc4\x97jo XX am\xc5\xbeiaus pirmajame de\xc5\xa1imtmetyje, kai italas Guglielmo Marconi atliko pirmuosius bandymus radijo komumikacijos srityje. U\xc5\xbe tai ir radijo i\xc5\xa1radim\xc4\x85 jis 1909 metais apdovanotas Nobelio premija. Kiti i\xc5\xa1rad\xc4\x97jai, prisid\xc4\x97j\xc4\x99 prie belaid\xc4\x97s komunikacijos \xe2\x80\x93 Charles Wheatstone\xc2\xa0ir\xc2\xa0Samuel Morse\xc2\xa0(telegrafo i\xc5\xa1rad\xc4\x97jai),\xc2\xa0Alexander Graham Bell\xc2\xa0(telefono i\xc5\xa1rad\xc4\x97jas),\xc2\xa0Edwin Armstrong\xc2\xa0ir\xc2\xa0Lee de Forest\xc2\xa0(radijo i\xc5\xa1rad\xc4\x97jai) bei\xc2\xa0Vladimir K. Zworykin,\xc2\xa0John Logie Baird,\xc2\xa0Philo Farnsworth\xc2\xa0(prisid\xc4\x97j\xc4\x99 prie televizijos i\xc5\xa1radimo).\n_START_SECTION_\nEtimologija\n_START_PARAGRAPH_\n\xc5\xbdodis telekomunikacija susideda i\xc5\xa1 graiki\xc5\xa1ko prie\xc5\xa1d\xc4\x97lio tele (\xcf\x84\xce\xb7\xce\xbb\xce\xb5), rei\xc5\xa1kian\xc4\x8dio toli, ir lotyni\xc5\xa1ko \xc5\xbeod\xc5\xbeio communicare, liet. bendrauti.\n_START_SECTION_\n\xc5\xa0vyturiai ir karveliai\n_START_PARAGRAPH_\nViduram\xc5\xbeiais \xc5\xa1vyturi\xc5\xb3 grandin\xc4\x97s kalv\xc5\xb3 vir\xc5\xa1\xc5\xabn\xc4\x97se buvo naudojamos kaip primityvus b\xc5\xabdas informacijos perdavimui. \xc5\xa0iuo metodu galima buvo perduoti tik po vien\xc4\x85 bit\xc4\x85 informacijos, tod\xc4\x97l gautos \xc5\xbeinut\xc4\x97s reik\xc5\xa1m\xc4\x97 priklaus\xc4\x97 nuo siunt\xc4\x97jo ir gav\xc4\x97jo i\xc5\xa1ankstinio susitarimo._NEWLINE_1792 m. Claude Chappe, pranc\xc5\xabz\xc5\xb3 in\xc5\xbeinierius suk\xc5\xabr\xc4\x97 pirm\xc4\x85j\xc4\x85 semafor\xc5\xb3 grandin\xc4\x99 tarp Lilio ir Pary\xc5\xbeiaus. Semafor\xc5\xb3 pagrindiniai tr\xc5\xabkumai \xe2\x80\x93 dideli statybos ka\xc5\xa1tai bei patyrusi\xc5\xb3 operatori\xc5\xb3 stoka._NEWLINE_Pa\xc5\xa1to karveliai taip pat buvo naudojami \xc4\xafvairiose kult\xc5\xabrose skirtinguose istorijos laikotarpiuose. \xc5\xbdinios perdavimas pasitelkiant karvelius kildinamas i\xc5\xa1 Persijos bei buvo naudojamas rom\xc4\x97n\xc5\xb3 perduoti informacij\xc4\x85 kariams. Graikai skelbdavo Olimpini\xc5\xb3 \xc5\xbeaidyni\xc5\xb3 nugal\xc4\x97tojus nutolusiems regionams pasitelkdami pa\xc5\xa1to karvelius. Net ir ankstyvame XIX am\xc5\xbeiuje Olandijos vyriausyb\xc4\x97 naudojo \xc5\xa1i\xc4\x85 sistem\xc4\x85 Javoje ir Sumatroje. 1849 m. Paul Julius Reuter \xc4\xafk\xc5\xabr\xc4\x97 karveli\xc5\xb3 pa\xc5\xa1to padalin\xc4\xaf, skirt\xc4\x85 gabenti akcijos kainas tarp Acheno ir Briuselio. \xc5\xa0i paslauga veik\xc4\x97 metus, kol telegrafo linijos spraga buvo u\xc5\xbetaisyta.\n_START_SECTION_\nTelegrafas ir telefonas\n_START_PARAGRAPH_\nSeras\xc2\xa0Charles Wheatstone ir seras\xc2\xa0William Fothergill Cooke 1837 m. i\xc5\xa1rado elektrin\xc4\xaf telegraf\xc4\x85. Pirmoji komercin\xc4\x97 elektrinio telegrafo linija buvo atidaryta Vitstouno ir Kuko 1839 m. baland\xc5\xbeio 9 d. Abu i\xc5\xa1rad\xc4\x97jai savo i\xc5\xa1radim\xc4\x85 laik\xc4\x97 jau naudojamo elektromagnetinio telegrafo patobulinimu, o ne nauju i\xc5\xa1radimu._NEWLINE_Samuel Morse atskirai suk\xc5\xabr\xc4\x97 savo telegrafo versij\xc4\x85, kuri\xc4\x85 nes\xc4\x97kmingai pademonstravo 1837 m. rugs\xc4\x97jo 2 d. Jo sukurta Morz\xc4\x97s abec\xc4\x97l\xc4\x97 buvo svarbus \xc5\xbeingsnis telekomunikacijos istorijoje. Pirmoji transatlantin\xc4\x97 transliacija buvo s\xc4\x97kmingai atlikta 1866 m. liepos 27 d._NEWLINE_Dabartinis telefonas buvo i\xc5\xa1rastas 1876 m. dviej\xc5\xb3, atskirai veikusi\xc5\xb3 i\xc5\xa1rad\xc4\x97j\xc5\xb3 \xe2\x80\x93 Alexander Bell ir Elisha Gray. Italas Antonio Meucci 1849 m. i\xc5\xa1rado pirm\xc4\x85j\xc4\xaf prietais\xc4\x85, leid\xc5\xbeiant\xc4\xaf bals\xc4\x85 perduoti laidais. Antonio Meucci nesulauk\xc4\x97 komercinio pasisekimo, nes r\xc4\x97m\xc4\x97si elektrofoninio efekto principu. D\xc4\x97l \xc5\xa1ios prie\xc5\xbeasties gav\xc4\x97jas prival\xc4\x97jo \xc4\xafsid\xc4\x97ti imtuv\xc4\x85 \xc4\xaf burn\xc4\x85, kad gal\xc4\x97t\xc5\xb3 gird\xc4\x97ti siun\xc4\x8diam\xc4\x85 gars\xc4\x85.\n_START_SECTION_\nRadijas ir televizija\n_START_PARAGRAPH_\n1854 m. James Lindsay pademonstravo transliacij\xc4\x85 per T\xc4\x97jaus \xc5\xbeiotis nuo Dandi iki Woodhaven, 3 km atstumu, naudodamas vanden\xc4\xaf kaip terp\xc4\x99 signalui. 1901 m. gruod\xc4\xaf Guglielmo Marconi suk\xc5\xabr\xc4\x97 belaid\xc5\xbeio ry\xc5\xa1io sistem\xc4\x85 tarp Sent D\xc5\xbeonso (Niufaundlandas, Kanada) ir Poldhu (Kornvalis, Anglija). U\xc5\xbe tai jis 1909 m. gavo Nobelio premij\xc4\x85 fizikoje (kuri\xc4\x85 jis pasidalino su Karl Braun). Svarbu pamin\xc4\x97ti, kad nedidelio masto radijo komunikacij\xc4\x85 Nikola Tesla demonstravo 1893 m. prezentacijoje Nacionalin\xc4\x97s elektrin\xc4\x97s \xc5\xa1viesos asociacijoje._NEWLINE_1925 m. John Logie Baird pademonstravo judan\xc4\x8di\xc5\xb3 vaizd\xc5\xb3 perdavim\xc4\x85 Londono parduotuv\xc4\x97je Selfridges. Baird'o prietaisas naudojo Nipkovo diskus ir pagars\xc4\x97jo kaip pirmoji mechanin\xc4\x97 televizija. Ta\xc4\x8diau did\xc5\xbeioji dalis XX am\xc5\xbeiaus televizori\xc5\xb3 naudojo katodini\xc5\xb3 spinduli\xc5\xb3 vamzd\xc4\xaf, kur\xc4\xaf i\xc5\xa1rado vokietis Karl Braun. Pirmoji potencialiai s\xc4\x97kminga televizijos sistema buvo pristatyta Philo Farnsworth ir pademonstruota 1927 m. rugs\xc4\x97jo 7 d.\n_START_SECTION_\nKompiuteriai ir internetas\n_START_PARAGRAPH_\n1940 m. rugs\xc4\x97j\xc4\xaf George Stibitz siunt\xc4\x97 u\xc5\xbeduotis savo Kompleksini\xc5\xb3 skai\xc4\x8di\xc5\xb3 skai\xc4\x8diuotuvui Niujorke naudodamas teletaip\xc4\x85 ir gavo apdorotus rezultatus Dartmuto koled\xc5\xbee Naujajame Hamp\xc5\xa1yre. \xc5\xa0i centralizuoto kompiuterio su nuotoliniais terminalais konfig\xc5\xabracija liko populiari iki pat 1970-\xc5\xb3j\xc5\xb3. \xc5\xa0i bei kitos technologijos l\xc4\x97m\xc4\x97 dabartinio interneto ir kit\xc5\xb3 tinkl\xc5\xb3 atsiradim\xc4\x85 ir pl\xc4\x97tr\xc4\x85.\n_START_SECTION_\n\xc4\xaetaka visuomenei\n_START_PARAGRAPH_\nTelekomunikacijos pa\xc5\xbeanga padar\xc4\x97 didel\xc4\x99 \xc4\xaftak\xc4\x85 visuomen\xc4\x97s raidai, kult\xc5\xabrai ir ekonomikai.\n_START_SECTION_\nEkonomika\n_START_PARAGRAPH_\nMikroekonomikos lygmenyje did\xc5\xbei\xc5\xb3j\xc5\xb3 prekybos centr\xc5\xb3 tinkl\xc5\xb3 ir elektronin\xc4\x97s prekybos portal\xc5\xb3 augimas tiesiogiai priklauso nuo telekomunikacij\xc5\xb3 technologij\xc5\xb3 pa\xc5\xbeangos._NEWLINE_Makroekonomikos lygmenyje Leonard Waverman pastebi prie\xc5\xbeastin\xc4\xaf ry\xc5\xa1\xc4\xaf tarp geros telekomunikacij\xc5\xb3 infrastrukt\xc5\xabros bei ekonominio augimo. Socialin\xc4\x97 atskirtis ir nelygyb\xc4\x97 d\xc4\x97l nevienodo telekomunikacij\xc5\xb3 prieinamumo yra viena i\xc5\xa1 problem\xc5\xb3, kylan\xc4\x8di\xc5\xb3 d\xc4\x97l greito ekonominio augimo pa\xc5\xbeangiose \xc5\xa1alyse. \xc5\xa0is rei\xc5\xa1kinys dar vadinamas skaitmenine atskirtimi.\n_START_SECTION_\nSocialinis poveikis\n_START_PARAGRAPH_\n\xc5\xa0iuolaikin\xc4\x97 telekomunikacija padar\xc4\x97 didel\xc4\x99 \xc4\xaftak\xc4\x85 \xc5\xbemoni\xc5\xb3 socialiniams santykiams. Komercin\xc4\x97s telefon\xc5\xb3 sistemos i\xc5\xa1 prad\xc5\xbei\xc5\xb3 buvo reklamuojamos kaip praktin\xc4\x99 naud\xc4\x85 duodantys \xc4\xafrenginiai, leid\xc5\xbeiantys namuose atlikti verslo reikalus arba galintys palengvinti paslaug\xc5\xb3 u\xc5\xbesakym\xc4\x85. XX am\xc5\xbeiaus antrajame ir tre\xc4\x8diajame de\xc5\xa1imtme\xc4\x8diuose telefon\xc5\xb3 reklamos buvo labiau susijusios su socialiniais aspektais._NEWLINE_Pastaruoju laikotarpiu telekomunikacij\xc5\xb3 \xc4\xaftaka tapo itin didel\xc4\x97; telefon\xc5\xb3 ir radijo vaidmen\xc4\xaf \xc5\xbemoni\xc5\xb3 gyvenimuose per\xc4\x97m\xc4\x97 internetas, leid\xc5\xbeiantis bet kam tapti socialinio tinklo dalimi. Tokios svetain\xc4\x97s (pavyzd\xc5\xbeiui, Facebook, Twitter, Google+, Vkontakte ir t. t.) leid\xc5\xbeia asmenims dalintis savo \xc4\xafsp\xc5\xabd\xc5\xbeiais, nuotraukomis, vaizdo \xc4\xafra\xc5\xa1ais bei bendrauti tarpusavyje.\n_START_SECTION_\nKult\xc5\xabrinis poveikis\n_START_PARAGRAPH_\nKult\xc5\xabriniu po\xc5\xbei\xc5\xabriu telekomunikacijos technologijos palengvino visuomen\xc4\x97s prieinamum\xc4\x85 prie muzikos ir kino. Atsiradus televizijai ir internetui neb\xc4\x97ra b\xc5\xabtinyb\xc4\x97s eiti \xc4\xaf kin\xc4\x85 arba \xc4\xaf koncertus norint pamatyti film\xc4\x85 arba i\xc5\xa1girsti muzikos k\xc5\xabrin\xc4\xaf.\n_START_SECTION_\nTelefonas\n_START_PARAGRAPH_\nPirmuosiuose laidini\xc5\xb3 telefon\xc5\xb3 tinkluose telefono operatorius sujungdavo skambintoj\xc4\x85 ir asmen\xc4\xaf, kuriam skambinama, rankiniu b\xc5\xabdu. V\xc4\x97liau \xc5\xa1is procesas buvo atliekamas automati\xc5\xa1kai. Toks telefonas yra analoginis prietaisas, t. y. laidu tekanti elektros srov\xc4\x97 tiesiogiai priklauso nuo garso, patenkan\xc4\x8dio \xc4\xaf mikrofon\xc4\x85. Per pastaruosius kelis de\xc5\xa1imtme\xc4\x8dius \xc5\xa1is procesas buvo skaitmenizuotas d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3._NEWLINE_Mobili\xc5\xb3j\xc5\xb3 telefon\xc5\xb3 naudojimas \xc5\xa1iuo metu gerokai vir\xc5\xa1ija laidini\xc5\xb3 telefon\xc5\xb3 naudojim\xc4\x85 d\xc4\x97l ma\xc5\xbe\xc5\xb3 aptarnavimo ka\xc5\xa1t\xc5\xb3 ir patogumo.\n_START_SECTION_\nRadijas ir televizija\n_START_PARAGRAPH_\nRadijo ir televizijos transliacij\xc5\xb3 industrija visame pasaulyje l\xc4\x97tai pereina nuo analoginio prie skaitmeninio standarto d\xc4\x97l technologin\xc4\x97s pa\xc5\xbeangos ir skaitmenini\xc5\xb3 sistem\xc5\xb3 privalum\xc5\xb3. Skaitmenin\xc4\x97s sistemos yra atsparesn\xc4\x97s atmosferiniams trikd\xc5\xbeiams d\xc4\x97l signalo diskretumo. Analoginiai signalai daug lengviau paveikiami \xc5\xa1i\xc5\xb3 triuk\xc5\xa1m\xc5\xb3, tod\xc4\x97l blog\xc4\x97ja transliacijos garso arba vaizdo kokyb\xc4\x97 esant dideliems atstumams tarp si\xc5\xb3stuvo ir imtuvo.\n_START_SECTION_\nInternetas\n_START_PARAGRAPH_\nInternetas\xc2\xa0\xe2\x80\x93 pasaulinis\xc2\xa0kompiuteri\xc5\xb3 tinklas, jungiantis visuotinius ir vietinius\xc2\xa0kompiuteri\xc5\xb3\xc2\xa0tinklus._NEWLINE_Kompiuteri\xc5\xb3 tinklai jungiami \xc4\xafvairiomis ry\xc5\xa1io linijomis ir\xc2\xa0mar\xc5\xa1rutizatoriais. Interneto protokolai turi kelis lygius. \xc5\xbdemiausiame lygyje (kuris reikalingas visiems auk\xc5\xa1tesniems) naudojami\xc2\xa0IPv4\xc2\xa0ar\xc2\xa0IPv6\xc2\xa0protokolai, kiekvienam kompiuteriui suteikiant tuo metu unikal\xc5\xb3\xc2\xa0IP adres\xc4\x85. Kitame lygyje, ry\xc5\xa1iui tarp kompiuteri\xc5\xb3 palaikyti naudojami\xc2\xa0TCP/IP\xc2\xa0ir\xc2\xa0UDP\xc2\xa0protokolai. Dar auk\xc5\xa1tesniame lygyje naudojami konkre\xc4\x8diam tikslui skirti protokolai (HTTP\xc2\xa0\xe2\x80\x93 tinklalapiams perduoti, SMTP\xc2\xa0\xe2\x80\x93 elektroniniam pa\xc5\xa1tui, FTP\xc2\xa0\xe2\x80\x93 paskiroms byloms si\xc5\xb3sti ir pan)."